VIIENDA KOOSSEISU

OTSUS

Haapsalu,			28. november 2008 nr 241

Üldplaneeringut muutva detailplaneeringu
algatamine (Raudtee tn 2 ja 16, Haapsalu)

Üldplaneeringut muutva detailplaneeringu algatamise ettepaneku teeb Haapsalu Linnavalitsus. Ettepanekuga soovitakse planeerida munitsipaalomandis olevaid krunte Raudtee tn 2 (sihtostarvetega ühiskondlike hoonete maa, ärimaa, liiklusmaa) ja Raudtee tn 16. Eesmärgiks on planeerida maa-ala väikeelamukruntideks, millele määratakse ehitusõigus ja hoonestustingimused pereelamute ehitamiseks. Planeeringuga muudetakse kehtivat üldplaneeringut.
Planeeringu vajadus tekkis peale AS Kuusakoski vanametalliga seotud tegevuse väljaviimist Raudtee tn16 tootmismaakrundilt, mis paikneb munitsipaalomandis oleva Raudtee tn 2 krundi keskel.
Linnavalitsus ei soovi antud piirkonnas tootmistegevuse jätkamist, vaid teeb ettepaneku planeerida tänavaäärne maa-ala antud piirkonna iseloomule vastavalt väikeelamukruntideks.

Juhindudes kohaliku omavalitsuse korralduse seaduse § 6 lg 1, § 22 lg 1 p 31, planeerimisseaduse § 10 lg 1 ja 4 ning haldusmenetluse seadusest, Haapsalu Linnavolikogu otsustab:
1.	Algatada üldplaneeringut muutev detailplaneering „Raudtee tn 2 ja 16 kruntide detailplaneering Haapsalus“ vastavalt lähteülesandele (lisatud).

2.	Planeeringu koostamise korraldajaks määrata Haapsalu Linnavalitsuse ehitus- ja planeerimisosakond.

3.	Haapsalu Linnavalitsusel saata otsuse koopia punktis 1 nimetatud detailplaneeringu algatamise kohta Lääne maavanemale ja Maa-ametile.

4.	Otsus jõustub avalikustamisega.

5.	Otsuse peale võib esitada halduskaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Andreas Rahuvarm
Volikogu esimees
Lisa
Haapsalu Linnavolikogu 28.11.2008 otsusele nr 241

Raudtee tn 2 ja 16 kruntide detailplaneeringu
LÄHTEÜLESANNE

Planeeringu tellija: Haapsalu Linnavalitsus
Lähteülesanne kehtib: kaks aastat
Ülesande koostamise alus: planeerimisseadus

1. Planeeringu eesmärk
Detailplaneeringu eesmärgiks on Raudtee tn 2 ja 16 kruntide liidetud maa-alast 32327 m2 planeerida u 4200 m2 elamumaaks. Elamumaale planeeritakse väikeelamumaa krundid, millele määratakse ehitusõigused, hoonestustingimused pereelamute ehitamiseks, haljastuse põhimõtted, kommunikatsioonide asukohad, liiklus- ja parkimiskorraldus.
Planeeringuga muudetakse kehtivat üldplaneeringut, kuna planeeritava ala põhiline sihtotstarve on üldplaneeringus ühiskondlike hoonete maa.

2. Andmed planeeritava maa-ala kohta
Planeeritava ala, pindalaga ca 33 000 m2, asub Haapsalus, Raudtee tänava ja raudtee krundi Kiltsi tn 1 vahel. Elamukruntideks planeeritav ala asub Raudtee tänava ääres pereelamute piirkonnas ja külgnevad ka lõunast ja põhjast väikeelamumaa kruntidega.
Planeeritav ala asub kultuurimälestiste (Haapsalu raudteejaama ehitised) ühises kaitsevööndis.

Planeeritavate kruntide andmed:
1)	Raudtee tn 2 – katastritunnus 18301:013:0005, pindala – 31570 m2, sihtotstarve 50% ühiskondlike hoonete maa, 30% ärimaa, 20% liiklusmaa; krundil asuvad kultuurimälestisena riikliku kaitse all olevad Haapsalu raudteejaama ehitised.
2)	Raudtee tn 16 – katastritunnus 18301:013:0006, pindala 757 m2, sihtotstarve 100% tootmismaa. Raudtee tn 16 tootmismaakrundil on lõppenud vanametalliga seotud tegevus ja krunt on praegu kasutuseta.
Mõlemad krundid on munitsipaalomandis.

3. Varem koostatud planeeringud
3.1 Haapsalu linna üldplaneering (kehtestatud 24.11.2006 Haapsalu Linnavolikogu otsusega nr 84);
3.2 Raudtee tn 2 ja 18 detailplaneering (kehtestatud 24.09.2004 Haapsalu Linnavolikogu otsusega nr 132).
Koostatava planeeringuga tehakse ettepanek muuta üldplaneeringut.

4. Nõuded koostatavale planeeringule
4.1	Detailplaneering koostada digitaalselt mõõdistatud geodeetilisel alusplaanil täpsusastmega M 1:500, millele on kantud kehtivate maakasutuste piirid, olemasolevad ehitised, kõrghaljastus, tehnovõrgud.

4.2 Planeeringuga esitada:
Kuna planeeringuga tehakse ettepanek muuta Haapsalu linna üldplaneeringut, siis tuleb esitada planeeritud krundijaotuse, hoonestuse mahu ja tüübi valiku põhjendus, näidata ära planeeringu ettepaneku sobivus olemasolevasse linnaruumi.
Hoonestuse mahtudes ja kõrgustes tuleb arvestada piirkonna hoonestuse üldise iseloomuga.
4.2.1.	Olemasoleva olukorra iseloomustus. Esitada planeeringualale ulatuvad kitsendused ja arvestada nendega detailplaneeringu lahenduse väljatöötamisel.
4.2.2.	Võttes arvesse olemasolevat situatsiooni esitada kruntimine ja planeeritud kruntide ehitusõigus:
- planeeritava maa-ala võimalikud kasutamise sihtotstarbed: ühiskondlike hoonete maa, ärimaa, liiklusmaa ja väikeelamumaa pereelamute ehitamiseks);
- planeeritud kruntide piirid;
- hoonete lubatud suurim arv krundil: 2;
- suurim lubatud ehitusalune pindala: määrata planeeringuga (täisehitusprotsent mitte suurem 28);
- hoonete lubatud suurim kõrgus kuni 8,5 m;
- määrata hoone 0,0 absoluutne kõrgus.
4.2.3.	Krundi hoonestusala piiritlemine. Arvestada Raudtee tänava välja kujunenud ehitusjoonega.
4.2.4.	Arhitektuurinõuded ehitistele:
- korruselisus: üks kuni kaks + kaldkatus, max harja kõrgus 8,5 m;
- ehitiste katusekalle või selle vahemik: viilkatused, räästanurgaga 20o – 40o;
- kohustuslik ehitusjoon: Raudtee tänava väljakujunenud ehitusjoon, põhimahu katuseharja joon paralleelne ehitusjoonega;
- katusekatte ja välisviimistluse lubatud materjalid: määrata planeeringuga.
4.2.5.	Haljastuse ja heakorra põhimõtted:
- hinnata planeeritava alal kasvava haljastuse väärtus ja anda haljastuse põhimõtted (säilitatav, likvideeritav ja planeeritav haljastus);
-  kruntide piirete põhimõtteline lahendus: Raudtee tänava ääres piirded (h<1,4 m) ja väravad, kruntide vahelised piirded võivad olla haljastusega tihendatud hõredam piire.
- vertikaalplaneerimise põhimõtted (maapinna kõrguse muutmine, sadevete ärajuhtimine);
- planeerida Raudteetänava äärne kraav osana tänavaäärsest haljasmaaribast;
- pinnakatted.
4.2.6.	Liiklus- ja parkimiskorraldus:
- pereelamukruntidele planeerida vähemalt kahe auto parkimiskohad;
- krundile pääsu asukoht ja/või piiri osa, kust väljasõidu rajamine on keelatud. Sissesõidud kruntidele planeerida Raudtee tänavalt.
4.2.7.	Tehnovõrkude ja –rajatiste asukohad:
- anda koostöös võrguettevõtetega, lähtudes kavandatavast arvutuslikust tarbimisvõimsusest (veevarustus, heitvee kanalisatsioon, küte, elektrivarustus, sidevarustus, välisvalgustus, hüdrantide paiknemine);
- sadevete ärajuhtimine lahendada olemasoleva Raudteetänava äärse kraavi kaudu.
4.2.8.	Keskkonnatingimused planeeringuga kavandatu elluviimiseks: lahendada jäätmekäitluse korraldamine.
4.2.9.	Servituudid: kui planeeringu lahendus tingib servituutide seadmise vajaduse, näidata planeeringus servituudialad s.h trasside servituudid.
4.2.10.	Kuritegevuse riske vähendavad nõuded ja tingimused: lahendada vastavalt EV 809-1:2002.

4.3. Kui koostatav detailplaneering ei vasta käesolevas lähteülesandes esitatud tingimustele ulatuses, mis ei muuda lähteülesandes sisalduvaid üldisi seisukohti ning linnavalitsus ja linnavolikogu juhtivkomisjon on muudatustega nõustunud, ei kuulu lähteülesanne muutmisele.

5. Detailplaneeringu koosseis
5.1 situatsiooniskeem;
5.2 tugiplaan M 1:500;
5.3 detailplaneeringu põhijoonis M 1:500;
5.4 tehnovõrkude planeering M 1:500;
5.5 detailplaneeringu lahenduse illustratsioon;
5.6 seletuskiri.

6. Koostöö planeeringu koostamisel
Planeeringu koostaja kaasab planeeringu koostamisse planeeritava maa-ala õiguslikul alusel maakasutajad ja teeb koostööd olemasolevate või kavandatavate tehnovõrkude omanike või valdajatega.

7. Detailplaneeringu esitamine ja kooskõlastamine
Detailplaneeringu projekt (paberkandjal ja pdf ning dwg või dgn failina) esitatakse ehitus- ja planeerimisosakonnale läbivaatamiseks ja lähteülesandele vastavuse kontrollimiseks.

Detailplaneeringu projektile hangitakse planeeringu koostaja poolt kooskõlastus:
- Haapsalu Linnavalitsuselt (aselinnapea, maakorraldusosakonna juhataja, linnaarhitekt, linnakeskkonna osakonna juhataja);
- Muinsuskaitseametilt;
- Lääne-Eesti Päästekeskuselt;
- Lääne maavanema poolt määratud täiendavad kooskõlastused, juhul, kui maavanem need määrab.

Detailplaneering suunatakse pärast kooskõlastamist avalikule väljapanekule. Juhul, kui avaliku väljapaneku ja arutelu tulemuste alusel tehtud paranduste tõttu muutuvad planeeringu põhilahendused on vajalik hankida uued kooskõlastused.
Lõplikult kooskõlastatud planeering esitatakse Haapsalu Linnavalitsusele:
-	4 komplekti paberkandjal;
-	digitaalselt, pdf ja dwg, või dgn failina;
-	üks detailplaneeringu põhijoonis.

8. Detailplaneeringu avalik väljapanek ja arutelu
Vastu võetud detailplaneeringu avaliku väljapaneku ja arutelu korraldab ehitus- ja arhitektuurigrupp koos planeeringu koostajaga.

SELETUSKIRI
Eelnõule „Üldplaneeringut muutva detailplaneeringu algatamine (Raudtee tn 2 ja 16, Haapsalu)“

Algatava planeeringu koostamise vajadus tekkis siis, kui AS Kuusakoski lõpetas vanametalli kokkuostu Raudtee tn 16 krundil. 757 m2 suurune tootmismaakrunt piirneb linna omandis oleva Raudtee tn 2 krundiga, millel asub ajalooline jaamahoonete kompleks.

Linn ei olnud nõus jätkama Raudtee tänava väikeelamupiirkonnas keskkonda sobimatut metallikokkuostuga seotud tegevust. Raudtee tn 16 krundi uueks sihtotstarbeks sobiks väikeelamumaa (naabruses asuvad pereelamutega hoonestatud krundid), kuid probleemiks on krundi asukoht keset linnakrunti, juurdepääsu puudumine otse avalikult tänavalt. Uue elamu asukoht ei moodustaks Raudtee tänava teiste elamutega terviklikku miljööd.

Linn omandas Raudtee tn 16 tootmismaakrundi ja teeb nüüd ettepaneku planeerida Raudtee tänavaäärne ala nii, et uued krundid ja elamud liituksid olemasoleva hoonestusega tervikuks. Elamualaks planeeritakse umbes 4200 m2 suurune maa-ala, mis krunditakse pereelamukruntideks. Nii saaks otstarbekamalt kasutada Raudtee tänava ja Raudtee tn 16 krundi vahelist seni kasutuseta maariba.

Pereelamukruntidele määratakse planeeringuga ehitusõigus ja hoonestustingimused, liiklus- ja parkimiskorraldus, tehnovõrkude põhimõttelised asukohad, haljastuse laad.

Planeering annab võimaluse korrastada pikemat aega metallikokkuostuks kasutatud raudtee äärset maa-ala ja hoonestada Raudtee tänava raudtee poolne külg selleks sobivate pereelamutega.

Linnavalitsus teeb ettepaneku eelnõu otsusena vastu võtta.

Toivo Hein, aselinapea
14.11.2008